ATP30 พุ่ง 13% รับกำไรไตรมาส 2 โตทะลัก 6 เท่าตัว ส่งซิกครึ่งปีหลังทะยานต่อ
ATP30 ทะยาน 13% รับกำไรไตรมาส 2 โตทะลัก 6 เท่าตัว แย้มครึ่งปีหลังมีแนวโน้มโตต่อเนื่อง รายได้ทั้งปีโต 25% ตามเป้า
ATP30 ทะยาน 13% รับกำไรไตรมาส 2 โตทะลัก 6 เท่าตัว แย้มครึ่งปีหลังมีแนวโน้มโตต่อเนื่อง รายได้ทั้งปีโต 25% ตามเป้า
9 ส.ค. 2565

ผู้สื่อข่าวรายงานว่า วันนี้ (9 ส.ค.65) ราคาหุ้น บริษัท เอทีพี 30 จำกัด (มหาชน) หรือ ATP30 ณ เวลา 10:06 น. อยู่ที่ระดับ 1.95 บาท บวก 0.22 บาท หรือ 12.72% สูงสุดที่ระดับ 2.10 บาท ต่ำสุดที่ระดับ 1.90 บาท ด้วยมูลค่าการซื้อขาย 32.51 ล้านบาท

นายปิยะ เตชากูล กรรมการผู้จัดการ ATP30 เปิดเผยว่า ผลประกอบการไตรมาส 2 ปี 2565 บริษัทมีรายได้รวม 158.72 ล้านบาท เพิ่มขึ้นจากช่วงเดียวกันปีก่อนที่มีรายได้รวม 109.43 ล้านบาท หรือเพิ่มขึ้น 45.04% และมีกำไรสุทธิ 11.07 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 1.45 ล้านบาท หรือเพิ่มขึ้น 663.45%
ส่วนผลประกอบการครึ่งปีแรก 2565 บริษัทมีรายได้รวม 311.88 ล้านบาท เพิ่มขึ้นจากช่วงเดียวกันปีก่อนที่มีรายได้รวม 219.89  ล้านบาท จำนวน 91.99 ล้านบาท หรือเพิ่มขึ้น 29.50% และมีกำไรสุทธิ 24.27 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 11.26  ล้านบาท จำนวน 13.01 ล้านบาท หรือเพิ่มขึ้น 53.61%
ทั้งนี้ รายได้ของบริษัทปรับตัวสูงขึ้น จากการให้บริการลูกค้าเดิม และลูกค้าใหม่ที่เพิ่มขึ้นในช่วงไตรมาส 2/2565 จำนวน 14 คัน ขณะที่กำไรปรับตัวสูงขึ้นมาก เนื่องจากช่วงเดียวกันปีก่อนบริษัทมีการลงทุนรถให้บริการเพิ่มขึ้นจำนวนมาก ประกอบกับบริษัทมีการบริหารจัดการต้นทุนที่ดี
“ช่วงที่ผ่านมาเป็นช่วงที่มีปัจจัยจากการปรับตัวเพิ่มขึ้นของราคาน้ำมัน ซึ่งบริษัทมีการบริหารความเสี่ยงในกรณีดังกล่าว เนื่องจากสัญญากับลูกค้าส่วนใหญ่เป็นค่าบริการแปรผันกับราคาน้ำมัน ทำให้สามารถลดผลกระทบจากราคาน้ำมันที่สูงขึ้นได้บางส่วน อีกทั้ง บริษัทได้พัฒนาเทคโนโลยี Robotic Process Automation (RPA) เพิ่มประสิทธิภาพระบบการเดินรถอย่างต่อเนื่อง เพื่อควบคุมต้นทุนให้อยู่ในระดับที่เหมาะสม  สามารถสร้างการเติบโตได้อย่างแข็งแกร่ง โดยบริษัทตั้งเป้าหมายปี 2565 เติบโต 25% หรือมีรายได้รวมที่ 600 ล้านบาท” นายปิยะ กล่าว
สำหรับทิศทางธุรกิจช่วงครึ่งปีหลัง 2565 มีแนวโน้มเติบโตในเกณฑ์ดี จากการลงทุนเพิ่มขึ้นของภาคอุตสาหกรรมในภาคตะวันออก ส่งผลให้รถรับส่งพนักงานมีความต้องการมากขึ้น ขณะที่ การให้บริการบริหารจัดการการให้เช่าและการเดินรถไฟฟ้า กับบริษัท อีวี มี พลัส จำกัด และบริษัท อรุณ พลัส จำกัด กระแสตอบรับที่ดี
โดยบริษัทมีจำนวนรถที่ดูแลเพิ่มขึ้นอย่างต่อเนื่อง จากแนวโน้มการใช้รถไฟฟ้าที่เพิ่มขึ้น ขณะเดียวกัน บริษัทศึกษาการให้บริการรถบัสไฟฟ้าเพิ่มเติม เพื่อนำรถบัสไฟฟ้ามาให้บริการรับ-ส่งพนักงานซึ่งเป็นธุรกิจหลัก คาดว่าจะเริ่มให้บริการรถบัสไฟฟ้าฟลีทแรกได้ภายในปีนี้ ถือเป็นการเพิ่มโอกาสทางธุรกิจที่เกี่ยวข้องกับยานยนต์ไฟฟ้า และเพื่อเป็นการขยายฐานรายได้ของบริษัทให้เติบโตอย่างแข็งแกร่งต่อไปในอนาคต